**ELŐTERJESZTÉS**

**K u p község Önkormányzat Képviselő-testületének 2019. január 31-i ülésére**

**a téli rezsicsökkentésről szóló önkormányzati rendelet megalkotásáról**

**Tisztelt Képviselő-testület!**

A téli rezsicsökkentésben korábban nem részesült, a vezetékes gáz- vagy távfűtéstől eltérő fűtőanyagot felhasználó háztartások egyszeri támogatásáról szóló 1602/2018. (XI. 27.) Korm. határozat (továbbiakban: Korm. határozat) 3. pontja alapján a Kormány egyetért azzal, hogy a belügyminiszter a téli rezsicsökkentés kiegészítése érdekében a 2018. október 17. napjáig az előzetes igénybejelentéssel érintett háztartások számára természetbeni támogatást biztosítása céljából háztartásonként 12.000 forint összegű költségvetési támogatást nyújtson a települési önkormányzatoknak az igénybejelentésben szereplő összeg erejéig, a költségvetési támogatás felhasználásának és elszámolásának részletes feltételeit meghatározó támogatói okirat alapján úgy, hogy a támogatás felhasználásának végső határideje 2019. december 31. legyen.

A Korm. határozat 4. pontja alapján a Kormány felkéri a települési önkormányzatokat, hogy a költségvetési támogatás elosztásának módját és feltételeit a helyi viszonyok figyelembevételével alakítsák ki, és jelezzék, hogy az igénybejelentés feltétele annak tudomásulvétele a bejelentő részéről, hogy az Országos Katasztrófavédelmi Főigazgatóság ellenőrzi, hogy a bejelentő háztartása korábban téli rezsicsökkentésben nem részesült.

***Hatásvizsgálat:***

***A tervezett jogszabály jelentősnek ítélt hatása, különösen:***

*1.1. Társadalmi hatása:*

A téli rezsicsökkentésben korábban nem részesült, a vezetékes gáz- vagy távfűtéstől eltérő fűtőanyagot felhasználó háztartások egyszeri támogatásban részesülnek.

*1.2. Gazdasági hatása:*

A rendelet megalkotásának jelentős gazdasági hatása nincs.

*1.3. Költségvetési hatása:*

A rendelet megalkotása jelentős költségvetési hatást nem eredményez.

*2. Környezeti és egészségügyi következmények:*

A rendeletalkotásnak környezeti és egészségügyi következményei nincsenek.

*3. Az adminisztratív terheket befolyásoló hatása:*

A rendelet megalkotása kapcsán – a rendelet végrehajtása során – minimális adminisztrativ teher keletkezik.

*4. A jogszabály megalkotásának szükségessége, a jogalkotás elmaradásának várható következményei:*

A rendeletalkotást a hatályos jogszabályi rendelkezéseknek megfelelő helyi rendelet megalkotása teszi szükségessé.

*5. A jogszabály alkalmazásához szükséges személyi, szervezeti, tárgyi és pénzügyi feltételek:*

A meglévő állományi létszám alapján a személyi, szervezeti és tárgyi feltételek adottak. A szükséges pénzügyi feltételeket a támogatás biztosítja.

Kup község Önkormányzata 38 kérelem alapján 456.000.-Ft-ra lesz jogosult a 1602/2018. (XI. 27.) Korm. határozat 2. számú melléklet 2539. pontja alapján.

Kérem a Tisztelt Képviselő-testületet szíveskedjen az alábbi rendelet-tervezetet megtárgyalni.

Kup 2019. január 25.

Hiér Judit

polgármester

**K U P KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**a téli rezsicsökkentésről szóló**

**…./2019. (…….) önkormányzati rendelete**

Kup Község Önkormányzat Képviselő-testülete Magyarország Alaptörvénye 32. cikk (1) bekezdés a) pontjában, meghatározott eredeti jogalkotói hatáskörében, valamint a téli rezsicsökkentésben korábban nem részesült vezetékes gáz- vagy távfűtéstől eltérő fűtőanyagot felhasználó háztartások egyszeri támogatásáról szóló 1602/2018. (XI. 27.) Korm. határozat (továbbiakban Korm. határozat) 4. pontjában biztosított felhatalmazás alapján a téli rezsicsökkentésben korábban nem részesült vezetékes gáz- vagy távfűtéstől eltérő fűtőanyagot felhasználó háztartások támogatása céljából a következőket rendeli el.

**Általános rendelkezések**

**1. A rendelet célja**

**1. §**

E rendelet célja, hogy meghatározzaa téli rezsicsökkentésben korábban nem részesült vezetékes gáz- vagy távfűtéstől eltérő fűtőanyagot felhasználó háztartások részére a támogatás igénybevételének feltételeit.

**2. A rendelet hatálya**

**2. §**

(1) A rendelet hatálya kiterjed Kup község közigazgatási területén lévő, a téli rezsicsökkentésben korábban nem részesült vezetékes gáz- vagy távfűtéstől eltérő fűtőanyagot felhasználó háztartásokra, amelyek 2018. október 15. napjáig igénybejelentő nyilatkozatukat benyújtották a Pápakovácsi Közös Önkormányzati Hivatalhoz és az Országos Katasztrófavédelmi Főigazgatóság által végzett ellenőrzést követően jogosultak a támogatásra.

**(2)** Az igénybejelentés feltétele annak tudomásulvétele a bejelentő részéről, hogy az Országos Katasztrófavédelmi Főigazgatóság ellenőrzi, hogy a bejelentő háztartása korábban téli rezsicsökkentésben nem részesült.

**3. A támogatás formája és biztosításának módja**

**3. §**

**(1)** A támogatás az igénybejelentő nyilatkozaton megjelölt juttatási formában kerül biztosításra, egyszeri 12.000.-Ft összegnek megfelelően 2019. december 15. napjáig.

**(2)** A juttatás az Önkormányzat által kiválasztott vállalkozásoknál vehető igénybe.

**(3)** A 12.000.-Ft-os támogatás nem tartalmazza a szállítás és darabolás költségeit.

**Záró rendelkezések**

**4. §**

**(1)** E rendelet kihirdetést követő napon lép hatályba.

**(2)** E rendelet az Európai Unió joganyagával ellentétes szabályozást nem tartalmaz.

**Kup 2019. ………………..**

**Hiér Judit Kissné Szántó Mária**

**polgármester jegyző**

A rendelet kihirdetve

……………………………

Kissné Szántó Mária

jegyző